《雨中》
宋代·晁公溯

冥冥雨脚来，岩谷生暝色。
大江失洲渚，隐起烟雾白。
微茫沙边树，坐觉云气隔。
霖霪已经时，初不见天日。
城中三尺泥，陌上无辙迹。
秋田获无时，农父相对泣。
各言迫军输，督责甚峻急。
今晨忽晴霁，晓日照屋壁。
吾饥行可疗，庶食明年麦。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。